Cesarhanmun/geonobi-data huggingface dataset:
地名: 牙山 (忠清道, 縣（監）)
年: 1473.0

○己巳/御經筵。 講訖, 大司諫鄭佸啓曰: "趙得琳, 初與德源君爭田, 擅往牙山, 歐打其奴, 罪犯深重, 而罷職數月, 旋卽敍用, 有違《大典》之法。 請勿敍。" 上問左右, 領事金礩、尹子雲同辭啓曰: "諫官之言甚當。 得琳以內需司賤屬, 濫承世祖之恩, 今乃與世祖親子, 抗衡陵慢。 律有賤凌本主之科, 專爲此輩設也。 勉從諫官之請。" 佸更啓曰: "得琳雖糜粉, 尙不能報聖恩之萬一, 今所犯若此, 罪孰大焉?" 上曰: "予當商量。" 佸又啓曰: "冰庫別坐趙云明纔滿箇月, 卽除水原判官。 臣謂箇滿別坐, 不爲不多, 東、西班箇滿應授判官者, 亦不少, 若以箇滿次第而除授, 則應先除授者, 必非云明, 而今乃先授, 吏曹聽云明之請, 明矣。" 上曰: "昨已召吏曹, 問其所由, 答云: ‘別坐箇滿者幾三十, 但俱未行實職, (雖)
                〔唯〕
              
              云明已經實職, 故除授。’ 若人器相當, 則雖先用之, 未爲過也, 安有吏曹聽其請哉?" 佸更啓曰: "云明向宰新昌, 再居中等, 故當其遞也, 降授別坐, 其非人器相當, 從可知也。 請改差。" 不聽。
地名: 牙山 (忠清道, 縣（監）)
年: 1479.0

○御經筵。 講訖, 持平李季男啓曰: "柳洵以李敭奴婢之事, 通請于牙山, 請鞫之。" 上曰: "洵之書, 雖不過曰: ‘不因官威, 無以制之’, 然以近臣通書, 甚不可, 令義禁府鞫之。"

○御晝講。 左副承旨金季昌將義禁府啓本啓: "牙山縣監李智孫, 以曺定文等敺李敭, 旣從實取招, 旋卽改招罪, 律該決杖一百、告身盡行追奪。" 上曰: "奴僕敺主人, 情所甚駭。 智孫以邑宰, 不能辨正其罪, 豈宜免杖?" 季昌曰: "智孫之罪, 非關國家, 決杖太重。" 上曰: "其贖之, 永不敍用。"

○義禁府啓: "行副護軍李永蕡以其子敭不應得奴婢事請囑觀察使, 參奉柳沈以其姪李敭奴婢事請囑牙山訓導, 右副承旨柳洵以姪李敭奴婢事請囑牙山縣監罪, 竝律該笞五十、解見任別敍。" 命永蕡收告身, 外方付處, 沈收告身, 洵罷職。

○乙丑/司憲府大司憲李克基等來啓曰: "前日掌令安處良請鞫洪貴達, 上以本府爲非, 請待罪。" 傳曰: "勿待罪。" 克基等曰: "李敭非如田野愚民, 固能自達, 而貴達啓之。 況所啓之事, 終爲虛妄。 請鞫之。" 傳曰: "貴達驚聞以奴敺主而言之耳。 如知敭之不應得奴婢, 則其肯啓之乎? 卿等勿固執。" 克基等曰: "貴達亦必欲辨明, 鞫之則可知。" 都承旨洪貴達啓曰: "其時左承旨金升卿言: ‘李敭受辱於奴, 事關風敎, 而牙山縣監李智孫置而不問’, 臣聞之, 驚駭啓之耳。 今爲臺官所駁, 請待罪。" 傳曰: "其勿待罪。"
地名: 牙山 (忠清道, 縣（監）)
年: 1484.0

○兵曹啓: "忠淸、全羅、慶尙道徙民抄定事目。 一, 徙邊人, 同居子、孫、女、壻、同生兄弟幷計, 三丁以上有財産者, 抄定。 其子、孫、女、壻, 勿論同、異居, 準丁抄定。 若不準丁, 則奴婢、雇工幷計抄定。 一, 戶首雖不應徙邊者, 其有同戶籍, 而各居, 富實丁多者, 則竝抄定。 一, 如各司吏典諸員去官人, 則非時、散朝官, 例幷抄定。 一, 徙邊人妻、妾內, 公、私賤, 幷聽戶首情願入送。 若濫占人子、女爲妻、妾者, 痛禁。 一, 徙邊人, 隨所抄定, 令所在守令, 各其附近接居族屬、隣里、色掌、保授, 賣其田宅, 裝束入送。 一, 謀避逃亡者, 開具形標, 行移各道推捉。 且其所處內外族親及切隣、里內色掌、保授人, 勿拘相爲容隱之法, 囚家僮, 給限追捕。 其符同隱匿者, 刑問。 現推保授人及經宿主人、許接戶首等, 幷以制書有違律論罪。 當身, 則於徙居處驛吏, 定送。 許接戶首, 勿論徙邊限當與否, 竝皆全家徙邊。 其有自首者及能捕告者免罪。 一, 徙民戶逃亡人, 或不用意追捕, 其許接人, 或不卽現, 推治罪押送時, 或陵夷考察, 以致逃亡, 則其官吏及察訪等, 幷以制書有違律, 論斷。 一, 徙邊人內良、賤分揀及奴婢、財産訴訟事, 令其道觀察使, 別定差使員, 刻日決折。 一, 抄定時, 奸猾之徒, 飾辭發狀, 矇朧强辨者, 隨卽推鞫科罪, 其中發憤陵辱官吏者, 依法決杖, 屬極邊鄕吏, 爲先入送。 一, 徙邊人發程時, 産兒及得病人等, 令所在守令, 審其虛實, 曲盡救恤, 後運入送。 終運及在途産兒得病者, 所在守令及察訪, 報觀察使啓聞, 救恤待差發送。 其不用心救恤守令、察訪等論罪。 一, 徙邊人入送時, 察訪傳傳押送, 其供饋、救藥及輸轉等事考察, 若察訪有故, 則守令代之。 所經各官, 不給糧救藥致死者, 守令論以制書有違律, 永不敍用。 一, 徙邊人財産輸轉時, 不緊物色外, 元數內分半, 一半自持, 一半令沿途各官, 刷馬輸轉。 一, 徙邊人等, 路上托稱輸載饋餉遲晩, 陵轢官吏, 又或侵掠閭閻, 則押領人員, 痛行禁戢。 如不聽從, 依律重論, 不能考察人員, 幷論罪。 一, 徙邊人等, 在前所受未納還上, 若徙邊臨時刻期徵納, 則其行裝必不能備, 折半徵納, 其一半俟徙邊後五年, 於時到官收納, 會計施行。 一, 徙邊人等, 其年田稅, 勿許上納, 許納州倉。 一, 徙邊人等, 路次供給, 以諸邑官倉米穀支用。 其牛馬草料及柴炭, 令所到諸邑預備。 一, 抄定後遭喪未葬者, 促令葬之, 願守墳者, 聽喪畢後入送。 一, 徙邊人行路時, 詐病稽程者論罪。 其病實者, 定戶內一人留護, 令所在官, 饋餉救療, 待差入送。 其餘人口, 勿許留連, 督令入送。 一, 徙邊人家財、雜物, 由陸路輸轉爲難, 其人口及馬匹, 許陸行。 其家財, 從自願, 全羅道及忠淸右道, 則牙山
              貢稅串; 慶尙道及忠淸左道, 則忠州
              金遷, 定差使員, 各於負物着標, 使物主一二人看守。 用站船及私船載持, 令萬戶、水運判官, 押領漕運。 一, 徙邊人內, 其奴婢、財産有餘, 雖不盡賣田宅, 可能自辦行裝者, 聽本主情願, 勿强令盡賣, 以資後日取用。 願留餘丁者, 許於元居處仍居, 令所在官完護。 一, 公、私賤容隱役, 使人隨其現露入送。 一, 凡干徙邊事, 不用心奉行, 則觀察使啓聞施行, 堂上官守令, 則取招啓聞施行。 三品以下及都事、察訪、水運判官、萬戶, 則勿論功臣、議親, 隨其罪狀輕重, 決杖還仕。 其中用私不公抄定守令, 論以制書有違律, 永不敍用。 隨參抄定人等, 竝以右律論罪, 全家徙邊。 一, 上項事目, 令所在張牓曉諭, 使窮村僻巷, 無不周知。 一, 文ㆍ武科出身、議親、功臣子孫、女、壻、有蔭子孫、女壻、時散朝官、內禁衛、別侍衛、生員、進士、時仕錄事、雜科及第出身、司譯院、司律院、觀象監、醫司時散流品以上官員、甲士、破敵衛、彭排、隊卒、鷹師、未葬喪人、爲國亡身子孫、向化子孫、捉虎甲士、諸色匠人、進上粉色沙器匠、津夫、院主、各衙門諸員、各驛日守、守墳喪人、內侍府同居弟ㆍ姪、戶曹算員、七十以上老病人獨子、六十歲以上、十六歲以下、老病人侍丁、篤疾人、殘疾人、廢疾人
                【一目盲, 不在此限。】
              近仗、各衙門吏典、養理馬、牽馬陪、各站水夫、樂生、鄕吏、驛子、公ㆍ私賤漕軍、水軍、漕軍奉足、水軍奉足, 皆免徙邊。 一, 元惡鄕吏, 隨其現露, 入送。 一, 南海、巨濟、珍島等官居人, 勿抄定。 一, 官吏容私犯罪, 而不卽承服人, 囚禁刑問。"
地名: 牙山 (忠清道, 縣（監）)
年: 1488.0

○癸亥/視事。 左副承旨金克儉將刑曹三覆啓本啓: "牙山囚良人魏孫以斫刀, 斬四寸妹每邑之奪衣服雜物罪, 律該斬不待時。" 上顧問左右, 領敦寧尹壕對曰: "行兇器杖與事迹明白。" 上曰: "依律。" 右副承旨慶俊將義禁府啓: "本啓內禁衛李譁殺婢同非罪, 律該斬待時。" 上問左右, 左議政洪應對曰: "譁有所犯, 而不直啓, 其心奸詐, 罪固當死。 但原其情, 欲掩己罪耳。 請酌量。" 上曰: "人主斷刑, 宜推好生之心。 李譁所犯, 若以元律論之, 則固不至死。 但委遣承旨諭之曰: ‘爾若服招, 當從末減。’ 不自首, 不可赦也。" 掌令權景禧啓曰: "李譁罪不至死, 擬以死刑, 專以欺罔之罪爾。 但恐一國人民, 未能盡知其實, 而以殺婢之故, 乃受死刑, 則豈非關係?" 上曰: "安可慮其人言而不誅可罪之人乎? 李譁以同非爲妾, 而同非奸其奴內隱金, 譁之怒而殺之, 固其情也。 譁固諱, 延及無辜, 此而不懲, 紀綱安在? 予意當誅矣。" 正言柳坰曰: "大抵人主振威, 則皆以承順爲事。 今義禁府所啓棄毁制書之律, 不合。 棄毁制書者, 豈但欺罔耶? 若以譁爲欺罔, 則當以詐不以實論之。" 上曰: "律則然矣。 譁知不首則當死, 而不肯自首, 此是死處。 今若寬貸, 後無所懲。 往者申瀞亦身犯重罪, 予問而不吐實, 至於上疏發明, 卒之事露而被刑。 譁之死, 豈異於是? 其死固矣。" 景禧又啓曰: "臣等請勿給圓覺寺修補之瓦, 旣允, 而尋復給之。 今方謹天戒之時, 修補寺刹, 非所急也。" 柳坰曰: "京師, 四方之根本。 京城內寺刹, 雖不可盡革, 豈可使隨毁隨補乎?" 上曰: "圓覺寺雨漏處, 報禮曹修補, 其來已久矣。 京城內寺刹, 又可盡革之耶?"
地名: 牙山 (忠清道, 縣（監）)
年: 1515.0

○命招政府、府院君、刑曹堂上, 議死囚張孫事, 仍傳曰: "聞, 京外儒生驕橫, 破毁人家, 或於試場, 論宰相、臺諫, 是非者頗多, 此豈細故也? 不特此也, 假托儒生, 恐嚇人物, 至於盜賊民財、奸犯民妻, 朝廷不計後日之漸, 徒稱狂童所誤, 以至于今, 予意以謂, 無乃釀成儒生之弊風耶? 且儒生議朝廷是非者, 此亦朝廷有不正之事, 故處處有公論, 何以防其公論; 何以罪其公論者乎? 朝廷之事, 若盡出於正, 則儒生自然感化, 何有如此之風乎? 此, 朝廷大臣等所共知也。 然儒生不可以法律治之, 莫如父兄之所敎。 大臣之子弟, 先敎檢束於庠序, 不爲恃父兄驕橫敗道之事, 則其下儒生, 自化而變矣。 學官不能檢擧, 此雖可責於師長者, 然儒生爲不協長官, 則橫生他議, 顚倒毁譽, 至書館驛之壁, 故師長反制於儒, 如是而弊習, 其能正乎? 予意, 成均館、四學官員, 員數甚多, 雖不能盡擇, 間用有物望、知事體之士, 則師長嚴重, 而儒生亦畏服矣。 卿等須救此弊。" 柳洵等議啓曰: "近來, 儒生不道之事, 甚多。 上之軫念至此, 臣等不勝喜焉。 變習之敎, 臣等敢不謹受?" 又啓曰: "觀稼事, 臺諫旣以散齋請停, 不須强爲也。 臣等聞, 業已秋收, 無可觀之稼, 勿爲何如?" 又以張孫事, 啓曰: "此乃李文昌爲牙山縣監時, 其奴張孫偸兵符火之, 推而成罪事也。 究其情實, 則非欲害其主, 只欲使其主罷職, 而己得閑遊故也。 其情雖可憎, 凡盜計其贓, 贓滿然後殺之者, 以其欲得財, 而害人故也。 此則非偸財物之例也, 何敢以盜論之?" 張順孫告柳洵曰: "此, 欲害其主而盜之, 罪涉綱常, 不可全釋。" 於是, 柳洵又以是意啓之, 光弼微笑曰: "此乃疑獄。 其主不知爲何如人也, 蓋疑其主憎其奴, 欲害之而發狀也。" 傳曰: "張孫處死可疑, 故問之耳。 依所啓, 照律可也。 觀稼事, 不允。"
地名: 牙山 (忠清道, 縣（監）)
年: 1520.0

○御朝講。 掌令徐厚曰: "近日令中外, 皆行鄕約, 善矣。 然十室之邑, 雖曰有忠信, 亦豈多得? 雖在朝廷, 少有其人, 況外方乎? 束縳而行鄕約之道, 故人心益偸, 風俗益薄。 況其善惡籍, 率多以私以嫌, 故無美事? 古人不能申其所懷於天下, 故爲此鄕約, 而欲化一鄕之人, 非以此欲馳驟天下之人也。 近日士習之誤, 專在於趙光祖、金湜等, 乃以道學爲名, 而所事者, 駁擊人物, 誹議朝廷得失, 故爲學者, 爭慕效之, 是豈道學乎? 夫議朝廷得失, 論人物長短, 乃爲士而仕於朝廷者之所爲也, 非學者所敢爲也。 近者戶曹, 以列邑貢物, 或有其地之所不産者, 欲相移易以定。 此法固不可行, 而民益騷擾矣。 近來國家無事, 用度不廣, 若蠲一二年之貢, 則民被其澤矣。 且朝廷內有三公、六卿, 外有監司、守令, 皆任其責。 旣以委任, 則固當信任, 疑其不能, 又遣御史, 俾摘其奸。 守令雖微, 而監司任重, 不可不信。 況御史雖明, 頃刻歷見, 不如監司巡審之爲詳也。 旣委一道, 又頻遣御史, 無信任大臣之意, 徒自騷擾。" 正言趙珍曰: "近日之事, 崎嶇詭異, 故人心不正。 入仕者, 雖無階之人, 率至六品, 以爲人皆可以爲堯、舜, 故爲學者, 徒尙其名, 不學問、不製述曰: ‘我能爲《小學》之道’, 而不知根本, 學校之政, 自此而廢。 至如鄕約, 則金安國爲全羅道監司時, 考其善惡籍, 若載善籍, 則雖奴婢之賤, 必侵其守令, 使餽遺之, 守令且有不能支焉, 事出鄕約, 則必至刑訊, 故人心橫逆。 若安國不速遞來, 禍必將至。 且禮有尊卑上下焉, 徒計其年齒, 使隷賤反居其上, 故下凌上、賤凌貴之弊, 生焉。 所云鄕約, 嘯聚無狀, 在所當禁。" 上曰: "《小學》與鄕約, 皆其善者也, 但近者光祖等所爲, 名實不相副, 故所謂善者, 反至於不善。 然朝廷旣正, 則人心自正, 不必人人而敎之。 鄕約固不可用刑。 擅用刑罰, 其弊大矣。 大臣亦言不可, 故已令禁其群聚, 只令患難死喪相救爾, 不可復下令以禁也。" 同知事李沆曰: "彼輩被鞫時, 鄕約之徒群聚光化門外, 謀欲上言以救而不得。 及其決杖也, 就于禁府, 其立如麻, 故執杖者爲群聚者所迫, 不得擧手以杖。 無賴之徒聚于闕門, 而旣不禁, 故又聚于禁府。 今若因而不之罪, 則事有不可, 然不可盡罪其類。 若都約正、直月者, 固當治其罪也。" 領事鄭光弼曰: "鄕約, 皆彼輩所造端也。 頃者刑曹有捕徙民逃亡者, 鄕約之人, 乃敢匿之, 拒其捕者, 使不得捕, 往告曰: ‘患難相救, 故乃敢救之。’ 判書金凈曰: ‘此善人也。’ 參判柳雲欲加其罪, 凈艴然怒曰: ‘何以治罪善類乎?’ 雲不至辨焉。 金湜之逃, 至爲不可。 人臣旣已委質, 乃敢如此, 此眞無狀人也。 非徒金湜, 又有逃去而被執者。" 上曰: "又有逃者乎?" 光弼曰: "臣聞奇遵, 亦逃在道, 爲其邑人所執云。
                【奇遵, 初謫牙山。 其兄逈爲茂長縣監, 其母隨歸。 遵將移謫穩城, 欲見其母以歸, 而乃逃, 至天安郡
                  南院, 足繭且飢, 不得行, 伏于川邊, 適値牙山報狀人, 被執。】
               今移配于穩城, 穩城與野人之境相近。 遵年少輕薄, 臣恐逃入於彼也。 籌長哈云: ‘朝鮮人被罪者, 若過一年, 必皆放還, 我輩被罪者, 何久而不放也?’ 常爲怨言。 今遵在彼, 雖不入野人中, 若果逃, 則長哈之類不知逃歸, 而乃以爲放還, 必生怨心。 臣意以爲奇遵, 不必移于穩城, 可謫于近地也。" 沆曰: "光弼此言似是而非。 若其逃亡, 則雖在近地, 亦大不可。" 光弼曰: "近地則雖逃, 乃在邦域之中爾。" 厚曰: "久在侍從者, 雖謫于近地, 若終使之不返則可也。" 光弼曰: "前日李誠言上疏, 遵乃請誅之, 輕薄可知。" 上曰: "金湜之逃, 若不知移配, 而恐其至死, 乃逃則已矣, 禁府書吏持移配之文以往, 非至大罪, 乃敢逃歸, 甚不可。 奇遵之逃, 爲見親而逃, 未可知也, 然乃欲必逃, 則在遠與近無異也。 不可又改而移配也。" 沆曰: 近日用人太過, 年少者率皆濫授。 彼年少者, 雖非不善, 然古云養老乞言, 以其踐歷已久, 有所更涉也。 況爵賞, 人主之所明愼者也。 近者專委銓曹, 使年少者專恣, 而任用新進, 駁逐舊臣, 使權綱下移, 有識莫不恨悶。 幸今復遵祖宗舊章, 故人心安定。 彼輩等前云: ‘風俗已善’, 臣以爲不然。 子弟謗父兄之失, 姪而謗叔, 故雖父子、兄弟、親戚之間, 不得相語。 其情之所懷, 反相疑畏, 故因姪、弟之謗, 被罪責者亦有之, 父子、兄弟、朋友之道, 皆失其序。"
地名: 牙山 (忠清道, 縣（監）)
年: 1540.0

○憲府啓曰: "昨日下問海澤相爭之事, 相考司中, 則凡海澤立案, 皆以奴名呈訟, 故不知某人乃某奴也。 但玉同, 海安君妻父故參奉愼弘猷之奴子, 此乃王子相爭海澤事也。 牙山官吏, 知情誤決, 故已推之矣。"
                【憲府相考書啓: "禮山居甲士李守良呈狀云: ‘京中居內需司官員稱名人崔千孫, 德山居尹起貞等田地奪取。 二公主家記上, 牙山居奴一山地奪取。 二公主家記上, 申倫地奪取。 三公主家記上, 禮山居同人李守良等十五人地奪取。 德陽君家記上, 又鳳城君奴孝林與私奴終同、玉同等, 平澤地掘浦相爭’ 云。"】
              答曰: "見推牙山縣監公事, 則鳳城君奴孝林, 與韓瑞雲奴終同相爭也。 然則似不干於海安君, 故問之也。 今見啓辭, 海安君妻父愼弘猷之奴玉同云, 必以此爲干於海安君而啓之也。 玉同雖云愼弘猷之奴, 海安君不傳得爲己奴, 則似不干於海安君也。 千孫者, 奪取民田, 記上諸君公主之家云。 此人專不干於內需司, 而前者以別監爲司鑰者, 詐稱官員, 奪取民田, 於所聞甚爲不美。 法司察而爲公事可也。"
地名: 牙山 (忠清道, 縣（監）)
年: 1559.0

○禮曹啓, 旌表烈女論乃之閭,
                【論乃, 庶人金千同妻也。 夫死之後, 未嘗啓齒, 畫其夫像, 不廢朝夕之奠, 朔望必親往其墳而祭之。】
              
              宜寧鄕吏沈文守、
                【父母死, 廬墓三年, 朝夕哭奠, 至今二十餘年, 素衣素帶, 不輟朔望之奠。】
              
              比安百姓洪漢弼,
                【天性純孝, 其父母生時, 盡情奉養, 及其歿, 朝夕祭祀, 躬自備設, 至誠行之。 至今十年, 獨不食肉, 營立祠堂, 堂前別設寢所, 晝夜思慕, 未嘗少懈。】
              皆旌門、復戶; 南部私奴世恪、
                【其父嘗得(遂)
                    〔病〕
                  將死, 蒼皇斷指, 和藥以進, 父病遂愈。 凡父母所嗜之物, 必盡情備設。 其父之主, 捽縛其父, 要使記納其家, 而勢有所難, 世恪乃以自備之家納之, 而免其父。】
              
              宜寧
              沈安麟、
                【年逾七十, 孝恭不懈。 父母俱存, 年皆九十餘歲, 安麟不離左右, 起則身自扶持, 飮食則必先嘗以進。 其母, 疾篤, 思嘗雉味, 求之不得, 忽有一雉飛墜, 以供母, 母病稍愈。 鄕隣以爲誠孝所感。 連喪父母, 廬墓三年, 一如初喪。】
              
              固城鎭撫李世應、
                【其母得瘟病, 晝夜侍側, 百般救療差, 終不獲。 雖在瘟疫中, 治喪無闕。 率稚弟, 朝夕躬自炊爨以祭, 啜粥哀號一如初喪。 鹽醬、酒食, 不入於口, 喪葬諸需, 獨自辨備, 不責出於他兄弟之家。 親自負土成墳, 母忌之月, 則自朔至晦, 不食魚肉。】
              
              宜寧百姓仇琛,
                【連喪父母, 廬墓六年, 朝夕哭奠, 啜粥連命, 不食鹽菜。 服闋, 誠心不怠, 不輟朝夕之奠。】
              皆旌門; 南部忠義衛洪致堯、
                【爲兩大王心喪三年, 不使人知。 父歿, 執喪以哀, 每當忌月, 不食肉不聽樂, 國忌亦皆行素。 於兄弟間, 友愛和睦, 兩妹嘗患瘟病, 不忍離去, 至嘗不潔之水, 勸飮, 病妹竟致差愈。 又以己所得奴婢三口, 贖其父賤妾女, 以成父志。】
              
              天安幼學曺德粹、
                【事母盡誠, 家雖貧, 不輟酒肉之養。 如得小物, 不忍先嘗, 必袖以進。 母病苦, 泣血嘗糞, 及歿, 送終之事, 一遵《家禮》, 旣葬, 遂廬其側, 不出洞口。 親執祭物, 朝夕不懈, 啜粥三年。】
              
              比安前參奉張文瑞,
                【年四歲時, 兩親俱歿, 不食肉, 哀慕不已。 年至十歲, 追服六年之喪, 晝夜哭泣, 朝夕祭祀, 至誠而行, 服闋朔望之奠, 尤爲盡情行之。 其外祖父母之歿, 亦皆心喪三年。】
              皆賞職; 烈女淸州良女八今、
                【步兵朴銀石妻也。 其夫病死, 終夜抱屍, 哀慟哭泣, 翼日早朝, 暗入房中, 遂自縊死, 同穴以葬。】
              
              宜寧
              許安仁妻河氏、
                【其夫得重病, 百藥無效, 斷指以進, 夫病遂愈。 後以他病死, 河氏哀毁骨立, 絶而復蘇者數矣。 今至八年, 一如初喪。 嘗疽發背上, 幾至死域, 其父閔其羸毁病革, 勸之曰: "魚肉之味, 雖難强勸, 葱蒜, 乃是菜蔬, 庶可啖食, 俾扶氣力。" 河氏不從曰: "使吾食此而蘇矣, 何忍毁節而苟活? 況未必生乎?" 嗚咽痛泣, 聞者莫不流涕。】
              
              安東私婢順伊、
                【水軍金檢同妻也。 常時事夫盡情, 夫死莽于家北, 往來痛哭, 願與之同穴。 其父欲奪其節, 誓死不從, 一日縊死于亡夫墓側。】
              
              昆陽
              米乙伊,
                【百姓文愛石妻也。 惡少朴仁範, 拉以致船中, 欲爲汚辱, 投海而死。】
              皆旌門、復戶; 孝女泗川私婢光德,
                【事父母, 能竭其力, 定省, 無失其時, 出入, 必有其常。 溫凊甘旨, 適其所好, 若得食物, 不敢先嘗。 父母有疾, 常有憂色, 旣沒, 事死如生。 又事舅姑, 無異所生之親。 夫死, 三年不食酒肉蔬果, 只以粥水連命。 家雖貧, 不廢日三之奠, 大祥之日, 改着喪服, 一如初喪。 人有勸誘改節, 則泣涕固拒曰: "古人一與之齊, 終身不改, 故夫死不嫁。" 又曰: "烈女不事二夫。 古人旣如斯, 我何人也?" 言訖, 輒悲泣, 終日不食。】
              (皆)旌門; 牙山
              玉只,
                【正兵尹世文女也。 自十三歲時, 順父之志, 亦不食肉, 過三年後, 其父矜憐, 持肉强勸, 則哭泣不食曰: "行當與父一時免喪。" 云。 世文喪父九年, 猶未脫喪, 故如是云。 朝夕祭祀, 至今不廢, 雖菜粥, 隨所得必祭其父, 如以事出, 歸則必親奠以祭。】
              復戶。 皆因政府議啓也。
地名: 牙山 (忠清道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○癸亥/司諫院啓曰: "牙山縣監權愉, 人物驕暴, 處事悖妄, 民不堪其苦。 一家之內, 亦多不近人情之事, 甚至先王後宮愼淑儀, 流(遇)
                〔寓〕
              縣地, 艱苦之狀, 慘不忍見, 爲土主者, 所當盡心厚待, 而略不動念, 自上屢勤上諭, 而亦不擧行。 頃日, 使命過去之時, 淑儀使女奴, 持諺札告飢, 聞者莫不墮淚。 愉之殘忍無狀極矣。 請命罷職不敍。" 上從之。
地名: 牙山 (忠清道, 縣（監）)
年: 1594.0

○領議政柳成龍、右贊成崔滉、吏曹判書金應南、兵曹參判沈忠謙請對, 上御行宮便殿引見。 成龍曰: "洪可臣避亂于牙山, 寄書于臣曰: ‘有賊自天安來, 團聚結陣, 往開玄寺。’ 自古兵火之餘, 無賴之徒, 相聚爲盜, 或至滋蔓, 不可不早圖。" 上曰: "領相之言是矣。 不可緩也。" 崔滉曰: "牙山有貢稅倉, 須擇有謀略者, 任之可也。 臣之子有源, 爲牙山倅, 初三日白晝賊徒, 圍縣地任羲之家, 騎步四十餘。 曰: ‘欲得車糧軍器。’ 羲之曰 ‘安有軍器?’ 賊曰: ‘我當搜括, 婦人且避之。’ 羲之走避, 賊曰: 君是儒士, 別無所犯, 何故避之?’ 云。 臣之子差官奴, 二度報狀云, 至今不來, 恐有中間阻遏之患。 且聞賊類, 取民間牛隻, 擇其小食之, 還給大牛曰: ‘可爲農作。’ 其大將在伽倻山云。" 上曰: "贊成所聞, 與予所聞同矣。" 成龍曰: "洪可臣書簡中有曰: ‘賊以小紙爲諭告書, 遍示百姓曰: 「民生不堪其苦, 我爲爾等出」 云。’ 上曰: "金德齡予所不知, 而付以全羅一道之軍。 萬一失利, 人心大潰, 此甚可慮。" 張雲翼曰: "所傳之言, 似誕矣。" 上曰: "岳飛作勇時, 如有神, 宗澤問: ‘汝能敵幾人?’ 飛曰: ‘勇不可恃, 能知韜略, 可却敵兵。’ 澤曰: ‘非行伍中人。’ 今德齡自言, 結陣於五六里之外, 能以單騎, 突入蹴踏云, 此不可付之大事。" 上曰: "京中奸細之人, 不無與賊相通之理, 不可不察。" 忠謙曰: "曩者海西賊林巨叱正言曰: ‘吾輩一人, 當爲政院使令’ 云, 此乃欲探知朝家事也。" 上曰: "雖細(徵)
                〔微〕
              公事, 予必親執見之, 無得使一內官傳讀。 政院亦宜親執爲之。(" ○)下書于撫軍司及忠淸監司ㆍ兵使、兩湖巡邊使曰:

○推鞫廳委官
                【議政柳成龍、同副承旨尹承吉。】
              啓曰: "逆黨宋萬器招辭, ‘以天安人, 於鄭世文家, 爲賊所捉。’ 尹億招辭, ‘以私奴, 居天安, 正月初五日, 有人來言, 自陣招汝, 意謂義兵從之。’ 李秋招辭, ‘以宋萬器奴, 路上被擄於宋儒眞, 上典萬器, 被擄於鄭世文家。’ 金永招辭, ‘以富平人, 販鹽到牙山, 爲一軍人所擄, 怖死隨行。’ 等忍杖不服, 似是脅從之類。 然竝爲加刑乎?" 其中李秋, 乃宋興壽義子, 且賊中文書, 有宋興壽着署小錄內曰: ‘率子彦器、萬器及李秋等三人, 如此創起新業之秋, 助辦軍器, 以助萬一。’ 辭說極爲兇慘。 萬器、李秋, 似當別爲嚴刑窮問。 敢稟。 興壽、彦器, 囚在本道, 發遣宣傳官, 急速拿來推鞫。" 答曰: "依啓。"

○推鞫廳啓曰: "盧一凱自言, 本名克履, 且其供招顚倒, 不爲輸情, 請刑推窮問。 盧一凱招辭, ‘居淸州,故錦山郡守盧從元之子。 宋儒眞姓名, 前後未知, 正月初五日, 則淸州牧使鄭淑夏, 以文義兼官, 分給倉穀, 還州之時, 路上出拜, 申時與品官盧得元、盧德元、鄭乾壽等, 同時迎拜于牧使。 家有老母, 無一介奴僕, 今此拿來, 無一奴子隨來。 我名則克履, 而儒眞所言, 虛事判然。 忠淸
              內浦, 曾所未往, 與儒眞
              牙山相遇, 尤極虛無。 牧使相見之日, 更思之, 則的是初七日矣。’" 答曰: "姑勿刑推, 參酌以啓。 且欲窮推, 則或親厚人奴子, 爲先推問, 竝議啓。"
地名: 牙山 (忠清道, 縣（監）)
年: 1596.0

○乙巳/判中樞府事尹斗壽、左議政金應南、知中樞府事鄭琢、右議政李元翼等請對, 答曰: "依啓。" 午初, 上御別殿, 引見四大臣。 承旨許筬入。 應南曰: "臣等昨日群會于備邊司, 備聽下情, 卽欲請對, 而只緣日寒, 故以啓辭暫達, 而批答嚴峻, 臣等良不自安, 抑亦因此群下洶懼。 賊未渡海, 而人心先動, 至於天使調糧之軍皆走, 長興庫亦不進排紙地, 公事皆廢閣, 都人驚動, 莫此爲甚。 市井人等, 以此齊訴于東門, 願守京城云。" 斗壽曰: "若大駕播遷, 則反不如壬辰。 內殿雖出, 而自上必爲守城之計可矣。 棄京師如海州, 則朝廷漠遠, 命令不通。 若內殿先歸江華, 而自上觀勢, 不得已而駐江華, 則斯可據險, 若不久淹於此, 則由船路, 可以達於海州、牙山倉粟, 可以運來。 且砲手妻子, 亦宜置之江華。 臣達夜不寐, 十分思量, 國家之大計, 惟江華稍可。 備邊司堂上之意, 亦如此。" 琢曰: "海州儲積, 纔二百餘石, 而江華則通於下三道。 自此雖移駐他處, 而舟楫備具則可矣。 自上商量, 觀勢處置。 內殿則宜先抵江華。 小臣意見, 與斗壽同。 伏願另加體念。" 應南曰: "海州山城, 自上雖以爲好, 而其亦赭山也。 江華迫近京師, 統制下三道。 若不入江華, 則京城爲棄地矣。 今者賊未渡海, 而先爲搖蕩, 則大事去矣。 將何以濟? 勢若危迫, 則令軍中先送砲、殺手妻子, 使之安頓, 而自爲防守可也。" 斗壽曰: "海州之民, 皆望上來, 然國家大計, 所在必愼, 如或一陷則不可復振, 人心渙散, 則不可復合。" 琢曰: "下三道失守, 則京城無可爲, 京城失守, 則他路無可爲。 而江華近於京, 下有三道之輸, 上有大國之援, 欲保京城, 則必以江華爲歸。" 斗壽曰: "禦倭宜莫如舟師。 渠船本脆薄, 將倭船尤爲輕捷。 故若一遭放砲, 而以舟師入於長門浦, 使元均守永登浦, 賊船之來, 以砲迎擊, 則似或便利。" 琢曰: "倭賊極畏舟師。 使李舜臣帥舟師以擊之, 則可以破淸賊之先鋒。 衆寡雖不敵, 而摧陷則有之。" 應南曰: "胡應元云: ‘遼兵五百餘名, 近當出來’ 云。" 琢曰: "假使內殿不得已有行, 當從容觀勢, 不爲率爾, 則人心稍定矣。" 自上皆默然不答。 應南曰: "下情不勝悶迫。 國家糧餉, 只恃此處, 而他無儲積處, 萬一失此, 則平壤無千石之穀。" 斗壽曰: "在平壤者, 只六百石矣。 元翼曰: "小臣將爲南下, 馬頭先文, 似乎蒼黃, 故欲送先文而隨往矣。 第都城洶洶, 上下疑阻, 臣竊悶焉。 必須上下相信, 情意交孚, 然後可以見效。 一昨答備邊司, 殊似未安。 伏願自上無(然)
                〔爲〕
              嚴峻, 必於常規外, 頻接大臣、臣僚, 似若一家之事, 情義不隔, 密勿論議, 使宮中、府中, 俱爲一體, 乃可濟也。 今緣批答若此, 故下不達上心, 上不知下情, 凡百所爲, 落落難合。 雖以天地之道, 若不交泰, 則萬物不能遂其生。 況君臣上下, 情不相孚, 而有能成務濟事之理乎?" 斗壽曰: "臣竊聽群下之言, 以爲延安、白川, 當初殘弊無形, 自內殿入來之後, 漸向蘇復矣。 當初, 欲使內殿, 必爲入來者無他, 專爲蘇殘而已。 以今觀之, 可謂聖慮至遠, 非臣等意慮之所及也。" 元翼曰: "自上深有遠慮, 欲保合人和, 故有此擧措。 小臣在南邊時, 以爲通信一事, 必不爲無事而然, 自天朝有羈縻之計, 故不得已而爲之。 非欲爲和議而致此, 然小臣惶恐, 不敢仰達。" 斗壽曰: "臣等計不獲已, 黽勉爲此。 豈云十分好事而爲之?" 元翼曰: "今以爲必亡國, 則不可也。 倭賊雖來, 必思某條防禦。 況渠亦有滅亡之勢, 何必獨强於我乎? 雖或至於狼狽, 而備邊司則以爲, 內殿亦不出, 而嬰城固守, 其可也。 大槪見人心不定, 搖動太早。 若此不已, 將至空城, 天兵出來之際, 館待何由? 況國之一脈, (可)
                〔何〕
              以支撑? 中殿雖去國, 而或東宮與大臣侍在, 維持鎭定, 思所以保國, 則雖或敗衂, 豈無支久之勢, 何必遽就於亡乎? 不然而但欲求安於大國, 使賊直向西路, 則自此又移他處, 雖欲保存, 其可得乎?" 應南曰: "自上及東宮, 仍在京城, 則國脈可續。 唯此京城有儲糧, 捨此則非計矣。 無已, 則祗令內殿, 抵江華, 而召募四方義士, 則豈無感激者?" 元翼曰: "國脈貴在不絶。 自上必講究好樣處置, 思所以扶持, 雖自上求安於大國, 而亦使某大臣守城, 庶免瓦解分崩之患。 凡將官、士卒, 必頭戴君上, 然後雖一日, 可得相統屬。 今日之賊, 雖曰難禦, 豈可謂之遽亡乎?" 上曰: "何日發行?" 元翼曰: "一路出先文而屢止, 今十七日間, 當爲下去矣。" 上曰: "屢欲引見, 而予素以病質, 重遭寒感, 未得頻見, 是人君之罪也。 國事雖好亦同, 不好亦同。 但昨日之言則不然, 恐事勢當如此, 予何敢歸咎於臣僚乎?" 上曰: "雖有某條處置, 須從外議爲之。 海州有兒子胎藏, 前此嘗權藏於山矣。 軍器則欲預爲輸置。 人君豈不告於大臣, 而獨往何處乎? 權藏看審事, 不得不爲。" 許筬曰: "自上早晩, 倘向海州, 則山城(雖)
                〔須〕
              固築。 他處雖皆好, 而北門鄕校, 傍城不如內面。 賊若從鄕校後嶺放砲, 則不可以防禦。 必作土窟, 然後可期守禦矣。" 上曰: "監司暫爲修築, 而心謂此處未盡。 彼承旨言是矣。 海州山城之穀, 監司亦措置之矣, 山城所儲, 只二百餘碩云, 計將如何?" 元翼曰: "自上雖求安大國, 而使東宮, 必留駐中間, 鎭壓人心。" 筬曰: "李元翼之言甚好。 若有不逞之人, 乘時作惡, 稱臣於淸正, 則豈不難哉? 京城闊大, 決不可守。 使李元翼專任南方之事, 兼以傳通上道, 則雖有奸民孽牙, 莫得肆志矣。 宋
              眞宗幸蜀、幸金陵, 而契丹自退。 石晋七代之時, 大擧入寇, 而擁兵坐大明府。 國情解體, 然後國得以安。 淸正雖曰前此能戰克, 而竊聞元景諶之奴, 居開城府, 爲倭所禽, 隨淸正軍, 入晋州之戰。 晋州之城子崩壞, 不可夜擊, 淸正以爲夜不能築, 故且待朝, 朝見之, 盡築矣。 我軍斬倭頭奪倭旗傳說, 然後乃克之。 以此言觀之, 淸正非必戰士也。 戮力合戰, 則不如壬辰之事矣。" 元翼曰: "常時則不敢仰喩, 若有急迫, 則必須擇武士, 有旨連續下送。 若命令阻絶, 則軍士解體矣。" 上曰: "此欲常下命令之意乎?" 元翼曰: "脫若危急, 則使武士藏其家屬, 而巡察使及小臣處, 續爲有旨宜當。" 上曰: "其言則不須再言。" 斗壽曰: "大同江上江東下來之水, 合流於三登。 復設三登, 使武人守之如何? 此李元翼爲監司時所爲矣。" 元翼曰: "未知今則如何也。" 上曰: "納粟爲官之意, 言之未安矣。 劇賊在境, 若少有武夫, 雖似麤豪, 而臨亂可用, 當棄瑕而錄用可矣。 且納粟授官, 非謂必以納粟爲官, 欲於其中, 擇可用者, 使宰相薦用之。 大槪納粟則人皆譏侮, 故應納者亦羞爲之。" 筬曰: "戶曹欲於納粟後, 錄勳矣。" 斗壽曰: "以納粟錄勳, 未安矣。" 上曰: "察爲之。 若防礙則不可爲也。"
地名: 牙山 (忠清道, 縣（監）)
年: 1604.0

○忠淸監司柳根狀啓, "牙山縣監鄭默牒呈內, 水原居私奴世福, 經過本縣之際, 所率雌狗, 産子二口, 一口, 前足二, 後足四, 後穴二云, 取來看審, 則前足二, 後足四, 而一足付於腰上, 後穴二。 變怪非常事。" 啓下禮曹。
地名: 牙山 (忠清道, 縣（監）)
年: 1611.0

○奴兵搜掠藩胡于慶源
              牙山堡境。【奴, 卽建夷也, 初老胡稱之, 中朝改稱奴胡。】
              ○九月初一日, 王謁健元、顯、穆三陵。
地名: 牙山 (忠清道, 縣（監）)
年: 1613.0

○王曰: "孫非等議處。" 李德馨以爲: "其原情外, 有可議事乎?" 朴承宗以爲: "孫非其婢子也, 鞫之亦如何?" 李德馨以爲: "春和鞫之如何? 但春和則非其婢也。" 左右以爲: "春和則比春漢爲輕, 而其餘人, 皆無可問矣。" 朴承宗以爲: "玉女奔告孫非, 則玉女有功而無罪。 非玉女則亦難捉。 其餘切隣, 不關孫非, 鞫問如何?" 左右、兩司議皆同。 王曰: "觀京畿監司狀啓議。" 朴承宗以爲: "京監之狀, 亦難取信。 春漢得捉事, 以爲萬萬意外。 以春漢爲重, 而春漢實輕於孫非矣。" 又以爲: "玉女爲其夫奔告, 其情可嘉。 似當免罪矣。" 李德馨、沈喜壽以爲: "不得已當鞫孫非, 其餘無可問者矣。" 王曰: "依啓。" 王曰: "致毅去處直告, 則不下一杖, 使之直招。" 王曰: "朴致毅母及妻, 當初知致毅去處乎? 問于孫非。" 權縉啓曰: "問于孫非則曰: ‘當初朴致毅母及妻, 同處而逃, 似當知其去處矣。’" 王曰: "水原外, 有可往處乎? 問于罪人。" 權縉啓曰: "問于罪人, 則‘朴致毅新奴, 居牙山場邊。 前年至月間, 來納身貢而去, 疑往此處矣。’" 王曰: "水原、牙山等處, 定往與否問之。" 權縉啓曰: "問于罪人, 則‘牙山奴一名、水原奴二名在焉。 希秋亦云指向水原, 疑往此處矣。’" 王曰: "小加刑訊以詰。" 孫非不服。 王曰: "旣曰止此而已云, 則定往水原、牙山兩處乎, 問之。" 權縉啓曰: "問于罪人, 則不往水原, 則必往牙山。 定往與否, 何以知之?" 王曰: "知其去處之故, 問之。" 權縉啓曰: "問于罪人, 則如前所云, 而‘水原有奴婢, 牙山則希秋率子息下去, 疑往此兩處矣。’" 王曰: "姑停孫非刑問。" 【四度姑停。】

○庭鞫。 捧二龍【朴致毅之奴, 居於牙山者。】、頓伊【二龍之母。】、奉信【二龍之妻。】招。 又捧雪上招。 【雪上卽二龍隱接之家主也。】 供皆云: "致毅之逃, 遠未聞知。"
地名: 牙山 (忠清道, 縣（監）)
年: 1661.0

○癸巳/持平李之翼引避略曰: "臣於李一相米船事, 夫豈有陷害之私意哉? 其時適忝言地, 以國人所共聞之說, 仰達天聰, 請覈東顯者, 只欲正朝廷之紀綱。 而諸臣含怒, 左右遮攔, 肆意狙擊, 俾不得更言。 如是則贓吏何以懲戢, 國綱何以振肅。 不意更忝言地, 略陳情勢之悶蹙, 而措語之間, 又復妄發, 惹起諸臣之疏。 臣若怵於形勢, 而不盡所懷, 是臣負殿下也, 臣請悉陳。 當初船人邊應立, 邀得敗船許賣之簡於臣處, 臣不識東顯, 故不爲裁給矣。 其後邊漢, 因緣卜者河孝達, 得一相手書, 來誇於下輩, 仍往水營, 退船則已賣矣。 東顯書通曲折於一相, 仍以米五十石, 軍木三同, 船運送之。 下吏有私怨於東顯, 故爲生事之計, 誤傳於李應蓍。 應蓍拆見, 怪其書辭, 探見各處所送物目, 吏曹參判宅, 書以館洞, 還給其書, 傳於一相。 則一相怪其緘封未乾, 詰問色吏, 驚覺還給, 稱以非送於吾家者云。 色吏復往應蓍家。 應蓍叱退之, 此言出於應蓍家, 一時傳播。 一相乃於賓廳之坐, 與應蓍作書問於東顯, 而一相則密送其奴於水營, 推其手簡。 東顯只裁答書, 不給所推本簡云。 一相之袖示諸宰, 稱以僞造之書, 臣未知出於何處, 而其造意陰巧, 欲爲後日發明之計, 從可知矣。 及至諸臣之入侍也, 謂之米船, 方置江上, 遣官摘奸, 而該曹啓辭中有曰, 水營之船, 今年元不來泊云。 自水營公私船往來者, 固非一二, 而東顯一家人, 死於水營者, 載柩於來船, 解於西江, 人多目見, 竝與米布, 而載於此船云。 所謂元無之說, 豈非罔上之甚乎? 且其時色吏, 佯若推治, 旋卽放送, 仍爲逃走, 故諸處所送之物, 多有未傳者。 臣目見其人, 而聞其語, 所謂梁穎南者, 則從前使令於一相家, 往來外方謀利者也。 當初推問之時, 使河孝達諉之於已死之朴世校, 不能取信, 不得已又引所親信梁穎南, 諉以自服, 其間陰秘之跡, 雖欲掩匿, 人孰不知。 今若拿問東顯與傳簡色吏, 又問邊應立及援引諸人, 則賂遺虛實, 僞造眞贗, 可以卞析。 而今者諸臣, 徒以言語, 盛稱孟浪, 反詬臣身, 此臣之所未解者也。 且一相之貪鄙, 不但此事。 曾於湖西, 干請方伯, 受出營米於牙山縣, 船運其家, 移錄厥糴於全義縣, 代納荒租, 分給民間, 換米徵捧, 此說亦播於搢紳間, 莫不唾罵。 而至於肆然露章, 以一相爲素無疵過者然, 豈意一相勢焰, 一至此哉? 緣臣狂踈一言, 使彼貪贓之輩, 益無忌憚, 紀綱日益委靡, 國勢日益孤危, 臣罪萬死, 決難仍冒。 請遞。" 退待。 掌令尹塏處置以爲: "米船之說, 旣發於前, 其時究覈, 卒無事實。 經年之後, 又起前論, 許多條陳, 作一別案, 語皆新奇, 曾所未聞。 無論虛實, 究竟之責, 不在他人, 請命出仕。" 答曰: "依啓。"

○以尹蔘爲英陵參奉。 蔘湖西牙山人也, 當丙子之難, 子姪俱被擄。 及其難定, 蔘辦贖還之價, 送奴入瀋中曰: "吾兒今雖不得贖, 吾若不死, 後當贖還。 若姪子則旣無父母, 今不贖則無還期矣。 能竝贖幸矣, 價若不足, 則宜先姪子。" 其奴如其言, 贖姪以歸, 明年復往, 其子己死, 蔘竟無子, 以其姪爲後, 鄕人比之鄧伯道。 御史李敏迪廉察湖西, 啓請收用, 故補官。

○癸巳/持平李之翼, 引避略曰: "臣於李一相米船事, 夫豈有陷害之意哉? 其時適忝言地, 以國人所共聞之說, 仰達天聰, 請覈東顯者, 只欲正朝廷之紀綱。 而諸臣含怒, 左右遮攔, 肆意狙擊, 俾不得更言。 如是則贓吏何以懲戢, 國綱何以振肅? 不意更忝言地, 略陳情勢之悶蹙, 而措語之間, 又復妄發, 惹起諸臣之疏。 臣若怵於形勢, 而不盡所懷, 是臣負殿下也, 臣請悉陳。 當初船人邊應立, 要得敗船許賣之簡於臣處, 臣不識東顯, 故不爲裁給矣。 其後邊漢, 因緣卜者河孝達得一相手書, 來誇於下輩, 仍往水營, 退船則已賣矣。 東顯書通曲折於一相, 仍以米五十石、軍木三同, 船運送之。 下吏有私怨於東顯, 故爲生事之計, 傳之於李應蓍, 而其書, 書以吏曹參判宅, 以館洞懸錄。 故應蓍還給其書, 使傳於一相, 則一相怪其緘封未乾, 詰問色吏, 驚遑還給, 稱以非送於吾家者云。 色吏復往應蓍家, 應蓍叱退之。 此言出於應蓍家, 一時傳播, 而一相乃於賓廳之坐, 與應蓍作書問於東顯, 密送其奴於水營, 推其手簡。 東顯只裁答書, 不給所推本簡云。 一相之袖示諸宰, 稱以僞造之書, 臣未知出於何處, 而其造意陰巧, 欲爲後日發明之計, 從可知矣。 及至諸臣之入侍也, 謂之米船方置江上, 遣官摘奸, 而該曹啓辭中有曰: ‘水營之船, 今年元不來泊云。’ 自水營公私船往來者, 固非一二, 而東顯一家人, 死於水營者, 載柩於來船, 解於西江, 人多目見, 竝與米布而載於此船云, 所謂元無之說, 豈非罔上之甚乎? 且其時色吏, 佯若推治, 旋卽放送, 仍爲逃走。 故諸處所送之物, 多有未傳者。 臣目見其人, 而聞其語, 所謂梁穎南者, 從前使令於一相家, 往來外方牟利者也。 當初推問之時, 使河孝達, 諉之於已死之朴世枚, 又引所親信梁穎南, 諉以自服, 其間陰秘之迹, 雖欲掩匿, 人孰不知? 今若拿問東顯與傳簡色吏, 又問邊應立及援引諸人, 則賂遺虛實, 僞造眞贗, 可以辨析。 而今者諸臣, 徒以言語, 盛稱孟浪, 反詬臣身, 此臣之所未解者也。 且一相之貪鄙, 不但此事。 曾於湖西, 干請方伯, 受出營米於牙山縣, 船運其家, 移錄厥糴於全義縣, 代納荒租, 分給民間, 換米徵捧, 此說亦播於搢紳間, 莫不唾罵。 而至於肆然露章, 以一相爲素無疵過者然, 豈意一相勢焰, 一至此哉? 緣臣狂踈一言, 使彼貪贓之輩, 益無忌憚, 紀綱日益委靡, 國勢日益孤危, 臣罪萬死。 決難仍冒。 請遞。" 掌令尹塏處置, 以爲: "米船之說, 旣發於前, 其時究覈, 卒無事實, 經年之後, 又起前論, 許多條陳, 作一別案, 語皆新奇, 曾所未聞。 而無論虛實, 究竟之責, 不在他人, 請命出仕。" 上從之。
地名: 牙山 (忠清道, 縣（監）)
年: 1664.0

○乙丑/上御宣政殿受常參。 大司諫金壽興啓: "忠淸水使朴而昭貪猾, 請罷職。" 上從之。 又啓。 "全羅道
              笠巖、金城山城等反庫御史吳斗寅, 於反庫一事, 旣不善爲, 至於前府使李河岳, 別備軍器, 非但箇箇無形, 破毁軍器, 亦不修補, 山城所改築, 有同兒戲, 且監司趙龜錫, 以實爲災之狀, 皆所目見, 而旣不備陳於書啓, 身在諫職, 又不擧劾, 只私相傳說於搢紳間, 奉使不稱, 請罷職。" 上從之。 常參訖, 仍引見大臣及備局諸臣, 左相元斗杓問上眼候 上曰: "今則已差矣。" 斗杓陳癘疫方熾, 閭閻不凈, 請停陵幸, 左參贊許積亦爭之, 上曰: "經年不得展謁, 若待乾凈, 則當於何時。" 禮判洪重普曰: "凡大小祭享, 例行於四更頭, 而今此陵幸, 以經宿爲定, 平明行祀如何?" 上曰: "四更行祀, 仍辭陵休憩幕次, 遲明發還可也。" 上問斗杓曰: "訓鍊都監硫黃貿來人, 將何以賞之?" 斗杓曰: "洪喜男前已加資, 故除拜同知, 今則以加設僉知賞之當矣。 金謹行之入往島中, 臣與李浣、柳赫然, 言於謹行, 使之相約於潛商倭人, 今者三倭, 果來潛賣, 且有裝載, 潛置於島中。 前則硫黃百斤之直, 至銀八十兩, 今則不過七十兩, 前頭亦當又下於此數, 此路不可絶也。" 江華留守趙復陽亦以稟定江都事, 入侍進白曰, "江都軍兵, 技藝甚鹵莾。 臣到任之後, 試放別破陣武學束伍, 則或有砲聲纔出, 而身已仆地者。 臣使中軍輩知放者, 裝藥以敎之, 且抄下吏官屬, 皆令習砲, 則府內之人, 亦有願習者。 而民間持銃者甚少, 本府所儲, 亦僅五百餘柄。 以此何能遍及習放乎?" 上曰: "先以各鎭堡所在, 收拾以給, 又分送京中所儲可也。" 復陽曰: "聞御營廳可送二百餘柄, 請先取此以去。" 上從之。 且曰: "各鎭堡形勢何如?" 重普曰: "先王以爲賊來, 則不可無候望, 臣爲留守時, 令臣創設各堡, 以爲候望之地。 又分送京軍, 使之把守, 誠有可恃者矣。" 復陽曰: "前日所築之堤, 費了許多物力, 實爲堅固, 而其時不能築者, 亦三處。 今若不築, 則將棄前功, 誠爲可惜矣。 當以束伍犒饋赴役, 而今當反庫之役, 不可疊使。 柳淰爲留守時, 所儲豆五千八百石, 陳久將無用, 今又歲饑。 以此豆給二斗募一人, 則可以完役。" 斗杓曰: "此乃重普所築也。 先王以爲: ‘不築堤堰, 則德浦等鎭, 路迂難通, 緩急無所恃。’ 特令重普築堤, 以通其路, 又令民作水田於堤內矣。" 上曰可。 復陽曰: "本府所儲火器中, 所謂佛狼器, 乃大砲之類, 而能數放如小砲, 實是第一火器。 請令慶尙兵營及統營, 取東萊所置銅鐵, 加造數百柄以送。 而此等火器, 不可不試放以習。 但火藥難繼, 東萊府硫黃, 今當上來, 請命多數分送。" 復陽又曰: "臣歷覽江都形勢, 周回幾三百里, 而各鎭或在十里之外, 或在二十里, 且山麓相隔, 不得通望。 若有劇賊, 自祖江或乘船、或作筏, 順流以下, 則處處可泊, 難以防禦矣。" 斗杓曰: "自前或有如此之議, 而武將李浣、柳赫然, 則皆曰: ‘平地尙可戰, 況下船之際, 豈不能擊之乎。’ 若不用人力, 則雖有金城湯池, 其何能禦賊乎。 此言誠是矣。" 復陽仍極言井浦鎭形勢之爲天險, 上曰: "誰可往審。" 斗杓曰: "耕當問奴, 請使武將如柳赫然者, 往見其形勢。" 復陽曰: "本府死節人具遠一, 當甲津失守之時, 欲下陸力戰, 請兵於留守, 而留守不與, 元一發憤大罵, 投水而死。 本府死事三人中, 此爲第一, 故首入於忠烈祠, 而二人則因其子孫陳疏, 得蒙贈爵。 元一其子孫殘微, 尙無贈職之擧, 一島士心, 皆以爲欠典矣。" 上曰: "一體贈爵。" 重普、斗杓請許兩湖儒生, 黃山書院請額事, 上曰: "書院創於何時?" 積曰: "始自白雲洞書院, 事在仁宗朝矣。" 上曰: "欲何爲而設。" 斗杓曰: "書院則或設於先賢經歷之地, 或於所居之鄕, 以爲士子藏修之所矣。" 佐明曰: "院額之不爲疊賜, 欲禁其弊也。" 上曰: "予之言爲此也。 書院則一處足矣, 至於疊設, 不可也。 若廣設書院, 則儒風興起, 不然則儒風不振乎。 士子之慕仰如天者, 宜莫如先聖, 則聚於鄕校, 而讀書可也, 何必入於書院而後, 乃爲崇儒重道乎? 予意非難於賜額而然也。" 致和曰: "頃因臺啓, 諸宮家各衙門海洋折受, 竝爲革罷, 故臨海君折受牙山令公海洋, 亦在革罷中, 中樞府欲收稅, 入啓蒙允。 而纔罷旋許, 事體未安, 樞府乃大臣衙門, 故臣曹不敢防啓矣。" 上曰: "大臣啓達, 故許之, 而事理不當。 勿施。"
地名: 牙山 (忠清道, 縣（監）)
年: 1666.0

○大司憲趙復陽、大司諫鄭萬和請對, 上引見。 復陽曰: "今此擧動, 雖爲沐浴, 而實有巡狩省方之意, 宜依上年例, 引見道臣及留待守令, 詢問民間疾苦。" 上然之。 萬和曰: "上年民田之在於行宮近處者, 量其被損多少, 分給斗米矣。 今年則宮墻外各司假家所造之地, 皆是民田。 而旣設假家之後, 則不得耕作, 未免失業, 非但踐踏傷損之弊而已。 宜令道臣, 詳細査啓後, 或換給他田, 或量給其價。" 上曰: "令該曹問于本道而區處可也。" 復陽曰: "自古人君行幸, 凡有孝行表著之人, 則必加嘉奬, 亦或召見矣。 今此道內孝行表著者, 亦當依老人例, 賜以食物。" 上曰: "問于道臣擧行可也。" 復陽又曰: "有愼仁立者, 牙山人, 有至行。 其同氣患毒腫, 將不救, 吮之出膿, 竟得回生, 其他行誼, 人不可及。 朝家聞而除職, 終辭不至。 有尹蔘者, 亦牙山人, 丁丑之亂, 兄子及其子, 俱被擄, 欲贖還而價不足, 先兄子而後其子。" 上曰: "鄧伯道之流也。" 復陽曰: "曾除英陵參奉, 亦不就, 此尤可尙矣。 且下賤中, 亦有至行表著者。 牙山官婢, 早年喪夫, 終身守節, 其子亦養其母盡誠, 人謂節婦、孝子, 出於下賤之一家云。 臣之所聞如此, 則此外, 道內豈無忠孝節義可旌者乎?" 上曰: "他道則雖不得一時擧行, 本道前後啓聞中, 忠孝節義之人, 爲先等第擧行可也。" 復陽曰: "右贊成宋時烈等, 再有召命, 而皆引咎不至。 殿下終不得一見而回鑾, 則豈非欠事乎?" 上曰: "近當更召之耳。" 復陽曰: "前正郞李翔, 以學行曾爲侍講官, 出入書筵。 卽今居在不遠地, 亦爲召見何如?" 上曰: "予固欲見之矣, 以此意下諭。"